C 214/24
FI
Euroopan unionin virallinen lehti
16.6.2023
Keskiviikko 18. tammikuuta 2023
36. korostaa, että videopelialan, käyttäjien ja vanhempien ei pitäisi aliarvioida peliriippuvuuden riskejä ja vaikutuksia; palauttaa mieliin, että tieteellinen tutkimus on osoittanut, että murrosikä ja nuoruus ovat elämänvaiheita, jolloin ihmiset ovat alttiimpia riippuvuutta aiheuttavalle käyttäytymiselle; kehottaa jatkamaan videopelien suunnittelijoiden, kustantajien, alustojen ja laajemman sidosryhmäyhteisön, mukaan lukien kansalliset toimivaltaiset viranomaiset ja komissio, välistä yhteistyötä tähän liittyvien riskien lieventämiseksi; ehdottaa, että käynnistetään lisää tiedotuskampanjoita sen varmistamiseksi, että vanhemmat ja nuoret pelaajat ovat tietoisia tällaiseen riippuvuuteen liittyvistä riskeistä, ja kehottaa pelin kehittäjiä välttämään manipuloivaa pelisuunnittelua, joka voi johtaa peliriippuvuuteen, eristäytymiseen ja verkkohäirintään;
37. panee merkille, että EU:n laajuisesti ei ole saatavilla eriteltyjä tietoja peleihin käytetystä keskimääräisestä ajasta, pelien sisäisestä keskimääräisestä rahankäytöstä, yleisestä pelikokemuksesta ja siitä johtuvista sosiaalis-psykologisista vaikutuksista; kehottaa komissiota keräämään nämä tiedot vuosittain ja esittämään niistä kertomuksen parlamentille;
38. panee merkille, että pelialalla on pääsy valtaviin määriin henkilötietoja, jotka ovat toisinaan arkaluonteisia; korostaa, että sen on varmistettava, että henkilötietojen käsittely tapahtuu yleisen tietosuoja-asetuksen ja muun EU:n lainsäädännön mukaisesti ja että käyttäytymistietojen avulla luotuja käyttäjäprofiileja ei käytetä manipuloiviin tai syrjiviin tarkoituksiin; kehottaa toimivaltaisia viranomaisia varmistamaan, että asiaa koskeva EU:n ja kansallinen lainsäädäntö pannaan tiukasti täytäntöön; korostaa, että pelaajamallien analysointi tiedonkeruun avulla ei saisi suosia tekniikoita, joilla pyritään koukuttamaan pelaajia, vaan siinä olisi keskityttävä pelikokemuksen parantamiseen; kannustaa kehittäjiä harkitsemaan pelin suunnittelua siten, että peli jakautuu lukuihin tai että siinä on usein toistuvia tallennuspisteitä, jotta edistetään taukojen pitämistä, joiden aikana pelaajat voivat kirjautua ulos;
39. huomauttaa, että petoksia tekevät voivat käyttää videopelialustoja verkkourkintaan; kehottaa toteuttamaan tiedotuskampanjoita, joilla lisätään tietoisuutta asiaan liittyvistä riskeistä erityisesti alaikäisten ja nuorten keskuudessa;
40. kehottaa videopelialaa, komissiota ja jäsenvaltioita laatimaan toimintasuunnitelman sukupuolten tasapuolisen edustuksen varmistamiseksi verkkopelialan kaikissa kehitysvaiheissa; kehottaa lisäksi alaa välttämään naisten pitämistä objekteina ja sukupuolistereotypioiden luomista, toistamista tai pahentamista; korostaa, että nämä aivan liian yleiset käytännöt luovat naisiin ja tyttöihin vihamielisesti suhtautuvan ympäristön verkkopeleissä;
Turvallisen verkkoympäristön varmistaminen verkkovideopelien käyttäjille
41. suhtautuu myönteisesti teollisuuden johtamiin aloitteisiin, kuten PEGI-aloitteeseen, jota käytetään 38 maassa; katsoo, että tällainen luokitusjärjestelmä voi olla erityisen hyödyllinen sisältökuvausten ja pelin suositeltua ikää koskevien tietojen tarjoamisessa, mikä auttaa vanhempia valitsemaan lapsilleen sopivia pelejä; korostaa, että luokitusjärjestelmä on osa yleisiä PEGI-käytännesääntöjä, joilla pyritään yhdessä varmistamaan pelaajille turvallinen ympäristö; suhtautuu myönteisesti PEGI-järjestelmän päivitettyyn lähestymistapaan, joka nyt tiedottaa kuluttajille, jos peliin sisältyy näennäisen satunnaisia maksullisia ominaisuuksia; korostaa, että pelissä maksullisen sisällön, mukaan lukien näennäisen satunnainen maksullinen sisältö, olemassaolo ei estä vanhempia hallinnoimasta tämäntyyppisen sisällön saatavuutta, samalla kun lapselle annetaan mahdollisuus päästä peruspeliin, jos sitä pidetään iän kannalta sopivana; panee merkille, että jotkin maat ovat saattaneet PEGI-järjestelmän osaksi lainsäädäntöä; kehottaa komissiota arvioimaan, miten PEGI-järjestelmä pannaan täytäntöön markkinoilla ja eri puolilla unionia saatavilla olevissa erityyppisissä peleissä, ja tutkimaan mahdollisuuksia sisällyttää se EU: n lainsäädäntöön, jotta PEGI-järjestelmästä ja sen käytännesäännöistä voidaan tehdä yhdenmukaistettu ja pakollinen ikäluokitusjärjestelmä, jota sovelletaan kaikkiin videopelien kehittäjiin, sovelluskauppoihin ja verkkoalustoihin, jotta vältetään sisämarkkinoiden pirstoutuminen ja taataan oikeusvarmuus videopelialalle;
42. panee merkille PEGI-järjestelmän potentiaalin tarjota kuluttajille tärkeää tietoa ennen sopimuksen tekemistä; katsoo kuitenkin, että tätä toimialavetoista aloitetta olisi täydennettävä lisätoimenpiteillä, joilla varmistetaan kuluttajansuojan mahdollisimman korkea taso ja ratkaistaan pelin sisäisten ostojen ja yllätyslaatikkomekanismien aiheuttamat kuluttajalainsäädäntöön liittyvät ongelmat;
43. kannustaa toimialaa, mukaan lukien pelialustat ja kustantajat, riippumattomat asiantuntijakumppanit ja luokitus­ laitokset, jatkamaan PEGI-järjestelmää koskevia tiedotuskampanjoita, jotta useammat vanhemmat tietäisivät järjestelmän olemassaolosta, ja toimimaan reaktiivisesti, jotta luokitusjärjestelmää voidaan mukauttaa videopelien ja niiden pelisisällön kehitykseen, jotta voidaan edelleen helpottaa valintaa vanhemmille;